VSL sklep IV Cpg 108/2001
Sodna praksa višjih sodišč, 2001-08-23

ZPP v 3. odst. 111. čl. določa, da se rok konča s pretekom tistega dne v zadnjem mesecu, ki se po številki ujema z dnem, ko je začel rok teči. Navedeno določilo torej opredeljuje dan izteka roka, ne pa tudi dan začetka teka roka. Tega kot splošno določilo opredeljuje 2. odst. 111. čl. ZPP, po katerem se dan vročitve ne všteje v začetek teka pritožbenega roka, pač pa se vzame začetek roka prvi naslednji dan. Čeprav navedeno določilo opredeljuje začetek teka roka za primer, ko je rok določen po dnevih, je potrebno navedeno določilo uporabiti tudi v primeru določenega mesečnega roka.

Pritožbi se ugodi, izpodbijana sklepa se razveljavita in se zadeva vrne sodišču prve stopnje v nov postopek.

S sklepom opr.št. Srg 2001/05430 z dne 29.6.2001 je sodišče prve stopnje odločilo o izbrisu družbe iz sodnega registra potem, ko je s sklepom Srg 5430/2001 z dne 29.6.2001 ugovor družbe zoper sklep o začetku postopka izbrisa kot prepoznega zavrglo. Zoper navedena sklepa se je pravočasno pritožila družba, ker meni, da je ugovor zoper sklep o začetku postopka izbrisa vložila pravočasno. Na to kaže tudi ravnanje sodišča, ki je družbo po prejemu ugovora pozvalo k predložitvi zadnje bilance stanja. Pritožba je utemeljena. Iz povratnice, pripete pri list.št. 2, izhaja, da je družba sklep o začetku postopka izbrisa prejela dne 9.2.2001, ugovor zoper navedeni sklepa pa je vložila priporočeno na pošti 10.4.2001, kot izhaja iz sodnega žiga na navedeni vlogi. Navedeni dan se po 2. odst. 112. čl. ZPP v zvezi s 37. čl. ZNP in 19. čl. ZSR šteje kot dan izročitve vloge sodišču. Zoper sklep o začetku postopka izbrisa je po 1. odst. 30. čl. ZFPPod dopusten ugovor v roku dveh mesecev od vročitve navedenega sklepa. Ker gre za mesečni rok, ZPP v 3. odst. 111. čl. določa, da se rok konča s pretekom tistega dne v zadnjem mesecu, ki se po številki ujema z dnem, ko je začel rok teči. Navedeno določilo torej opredeljuje dan izteka roka, ne pa tudi dan začetka teka roka. Tega kot splošno določilo opredeljuje 2. odst. 111. čl. ZPP, po katerem se dan vročitve ne všteje v začetek teka pritožbenega roka, pač pa se vzame začetek roka prvi naslednji dan. Čeprav navedeno določilo opredeljuje začetek teka roka za primer, ko je rok določen po dnevih, je potrebno navedeno določilo uporabiti tudi v primeru določenega mesečnega roka. Tudi v slednjem primeru se dan vročitve sklepa ne všteje v pritožbeni rok (glej prof. dr. Jože Juhart - Civilno procesno pravo FLRJ, str. 213). Ker je bil sklep o začetku postopka izbrisa družbe vročen dne 9.2.2001, je začel dvomesečni ugovorni rok teči šele dne 10.2.2001. Dne 10.4.2001 vložen ugovor je bil torej skladno s 3. odst. 111. čl. ZPP vložen pravočasno - zadnji dan ugovornega roka. Utemeljeni pritožbi družbe je bilo zato potrebno ugoditi, izpodbijana sklepa sodišča prve stopnje razveljaviti in zadevo vrniti sodišču prve stopnje v nov postopek (3. tč. 2. odst 31. čl. v zvezi s 3. odst. 34. čl. ZFPPod), v katerem bo moralo prvostopenjsko sodišče ugovor družbe meritorno obravnavati.

ZPP člen 111,  111/2,  111/3,  111,  111/2,  111/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.